Landsrettens dom i sag om overtrædelse af straffelovens § 192a, stk. 1, nr. 1, jf. til dels stk. 3, jf. våbenlovens § 10, stk. 1, jf. § 2, stk. 1, jf. § 1, stk. 1, nr. 1 - 3 mv. stadfæstes med den ændring, at tiltalt... Vis mere
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Narkotika;
Strafferetlige sanktioner og andre foranstaltninger;
Udlændinge;
Våben, eksplosiver og fyrværkeri;

/

Straffastsættelse for ulovlig våbenbesiddelse

Sag 65/2022

Dom afsagt den 5. januar 2023

Anklagemyndigheden
mod
Tiltalte

Forhøjet straf og udvisning for bestandig for ulovlig våbenbesiddelse under særligt skærpende
omstændigheder  

Tiltalte havde bl.a. ulovligt været i besiddelse af fire skydevåben, hvoraf tre var skarpladte, på sin
bopæl. Han havde erhvervet våbnene og ammunitionen over en årrække og havde skudt med i hvert
fald et af våbnene for at finde ud af, om det virkede.

Landsretten havde fastsat straffen til fængsel i 2 år og 9 måneder og udvist Tiltalte af Danmark med
indrejseforbud for bestandig.

Højesteret forhøjede straffen til fængsel i 3 år og lagde ved fastsættelsen af straffen vægt på navnlig
antallet af våben med tilhørende ammunition.   

Med hensyn til spørgsmålet om udvisning vurderede Højesteret, at arten og grovheden af den
kriminalitet, Tiltalte havde begået, vejede tungere end de forhold, der talte imod udvisning, herunder
bl.a. hans stærke tilknytning til Danmark. Tiltalte skulle derfor udvises.   

Spørgsmålet var herefter, om der skulle ske udvisning for bestandig eller for en begrænset periode.
Højesteret anførte, at udvisning af Tiltalte for bestandig ikke ville være i strid med Danmarks
internationale forpligtelser, navnlig fordi Tiltalte først kom til Danmark som 35-årig, han havde gode
muligheder for at etablere sig i sit hjemland, England, han kunne bevare tilknytningen til sin danske
familie gennem bl.a. besøg i England, og fordi den kriminalitet, han havde begået, var alvorlig og ikke
tilfældighedspræget.   

Højesteret stadfæstede derfor landsrettens dom med den ændring, at straffen blev forhøjet til fængsel i
3 år.